Uredba Komisije (ESPJ, EGS, Euratom) št. 91/88

z dne 13. januarja 1988

o določitvi pravil za izvajanje člena 28a Pogojev za zaposlitev drugih uslužbencev Evropskih skupnosti

KOMISIJA EVROPSKIH SKUPNOSTI JE

ob upoštevanju Pogojev za zaposlitev drugih uslužbencev Evropskih skupnosti, določenih z Uredbo Sveta (EGS, Euratom, ESPJ) št. 259/68 [1], kakor je bila nazadnje spremenjena z Uredbo (ESPJ, EGS, Euratom) št. 3580/85 [2], in zlasti člena 28a Uredbe,

ob upoštevanju mnenja odbora strokovnjakov, ustanovljenega z odstavkom 2 navedenega člena,

ker člen 28a Pogojev za zaposlitev drugih uslužbencev določa pogoje za dodelitev denarnega nadomestila za brezposelnost bivšemu začasnemu uslužbencu, ki je po prenehanju delovnega razmerja v eni izmed instituciji Evropskih skupnosti brezposeln;

ker Komisija predpiše pravila za uporabo odstavka 2 tega člena;

ker je treba zagotoviti, da bivši začasni uslužbenci izpolnjujejo obveznosti, določene v zakonodaji, ki jo izvajajo pristojni organi v kraju njihovega prebivališča, tako, kakor če bi prejemali dajatve za brezposelnost po tej zakonodaji,

SPREJEL NASLEDNJO UREDBO:

Člen 1

Za pridobitev pravice do denarnega nadomestila za brezposelnost iz člena 28a Pogojev za zaposlitev drugih uslužbencev Evropskih skupnosti mora bivši začasni uslužbenec, ki izpolnjuje pogoje iz prvega odstavka navedenega člena, izpolniti naslednje zahteve:

1. V osmih dneh po prenehanju delovnega razmerja mora instituciji, v kateri je bil zaposlen, poslati izjavo, v kateri izjavlja:

(a) da je po prenehanju delovnega razmerja brezposeln;

(b) da ima ali si je izbral prebivališče na ozemlju ene izmed držav članic Skupnosti;

(c) kraj in naslov prebivališča.

2. (a) V najkrajšem možnem času, vendar najkasneje 30 dni po prenehanju delovnega razmerja v instituciji Skupnosti, se mora registrirati kot iskalec zaposlitve pri pristojnem organu za zaposlovanje v kraju prebivališča.

(b) Če ima pravico do dajatev za brezposelnost po nacionalni zakonodaji, jo mora uveljavljati pri pristojnem organu v kraju prebivališča.

3. Pri registraciji iz točke 2(a) mora pristojnemu organu za zaposlovanje predložiti obrazec, ki mu ga pošlje institucija Skupnosti, kjer je bil zaposlen, pristojni organ pa ga, če je to mogoče, takoj izpolni v celoti ali pa izpolni vsaj rubriko, ki potrjuje, da se je zadevna oseba registrirala kot iskalec zaposlitve. Vzorec obrazca je priložen tej uredbi.

4. Tako izpolnjen obrazec mora takoj poslati instituciji Skupnosti, kjer je bil zaposlen.

5. Upoštevati mora predpise glede obveznosti in nadzora, ki jih izvršuje pristojni organ v kraju njegovega prebivališča glede iskalcev zaposlitve in upravičencev do dajatev za brezposelnost.

6. (a) Od drugega koledarskega meseca, ki sledi registraciji iz točke 2, mora na začetku vsakega meseca pristojnemu organu za zaposlovanje in po potrebi pristojnemu organu za brezposelnost v kraju njegovega prebivališča predložiti obrazec, na katerem le-ta takoj, ko je mogoče, potrdi:

- ali je registriran kot iskalec zaposlitve in je vložil zahtevo dajatve za brezposelnost v skladu z nacionalno zakonodajo, veljavno v kraju prebivališča,

- ali izpolnjuje obveznosti iz odstavka 5;

- ali je upravičen do dajatev za brezposelnost in če je, njegovo višino in čas trajanja pravice do dajatev.

(b) Pravilno izpolnjen obrazec oziroma obrazce iz točke 6(a) mora v 15 dneh po izdaji poslati instituciji Skupnosti, kjer je bil zaposlen.

Člen 2

Bivši začasni uslužbenec mora nemudoma obvestiti institucijo, kjer je bil zaposlen, o vsaki spremembi svojega položaja ali položaja svojih družinskih članov, ki vpliva na uporabo določb člena 28a Pogojev za zaposlitev. Institucija te podatke takoj posreduje Komisiji.

Člen 3

Če želi bivši začasni uslužbenec ohraniti pravico do denarnega nadomestila za brezposelnost po členu 28a Pogojev za zaposlitev, mora tudi v primeru izgube pravice do dajatev za brezposelnost po nacionalni zakonodaji še naprej izpolnjevati obveznosti in biti pod nadzorom, predpisanim za prejemnike teh dajatev. Pristojni organ v kraju prebivališča mora še naprej vzdrževati te obveznosti in opravljati nadzor.

Člen 4

Če si bivši začasni uslužbenec, ki je že izpolnil formalnosti iz člena 1 v eni državi članici, v času prejemanja denarnega nadomestila za brezposelnost iz člena 28a(4) Pogojev za zaposlitev izbere prebivališče v drugi državi članici, se mora v državi članici novega prebivališča v 30 dneh registrirati kot iskalec zaposlitve in izpolniti vse druge formalnosti iz člena 1.

Člen 5

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 13. januarja 1988

Za Komisijo

Henning Christophersen

Podpredsednik

[1] UL L 56, 4.3.1968, str. 1.

[2] UL L 343, 20.12.1985, str. 1.

--------------------------------------------------

PRILOGA

+++++ TIFF +++++

+++++ TIFF +++++

+++++ TIFF +++++

--------------------------------------------------